बूढानीलकण्ठलाई मेयर कप
बूढानीलकण्ठ नगरपालिकाले प्रदेश नम्बर ३ स्तरीय अन्तरनगरपालिका प्रथम मेयर कप बास्केटबलको उपाधि जितेको छ ।
काठमाडौँ — बूढानीलकण्ठ नगरपालिकाले प्रदेश नम्बर ३ स्तरीय अन्तरनगरपालिका प्रथम मेयर कप बास्केटबलको उपाधि जितेको छ ।शनिबार कीर्तिपुरमा भएको फाइनलमा बूढानीलकण्ठले आयोजक कीर्तिपुर नगरपालिकालाई ८३–७९ स्कोरले हरायो । निर्धारित समयमा ७२–७२ को बराबरी भएपछि थप ५ मिनेटमा बूढानीलकण्ठले ११–७ को अग्रता बनाउँदै उपाधि जित्यो । रविन खत्रीले २० स्कोर गरे । उपाधिसंगै बूढानीलकण्ठले ५० हजार र कीर्तिपुरले ३० हजार रुपैयाँ पुरस्कार पाए ।तेस्रो स्थानमा भक्तपुर नगरपालिकाले दक्षिणकाली नगरपालिकालाई १०३–६५ ले हराउँदा आयुश सिंह एक्लैले ८४ स्कोर गरे । भक्तपुरले २० हजार पायो । बूढानीलकण्ठका विनोद महर्जन उत्कृष्ट खेलाडी चुनिए । १ सय २९ स्कोर गरेका भक्तपुरका आयुश सर्वाधिक स्कोरकर्ता बने । विनोद र आयुशले ५–५ हजार पाए ।